Τζαφερλή Σερρών

Το Τζαφερλή είναι εγκαταλελειμμένος οικισμός στον σημερινό Δήμο Σιντικής της Περιφερειακής Ενότητας Σερρών της Περιφέρειας Κεντρικής Μακεδονίας. Βρισκόταν σε υψόμετρο 120 μέτρων, στους νότιους πρόποδες της οροσειράς Μπέλλες, μεταξύ των σημερινών χωριών Νεοχώρι και Μανδράκι. Ο οικισμός απαντάται σε πηγές και ως Ντζαφερλί ή Τσαφερλί.

 Ιστορία 

 Οθωμανική περίοδος 
Κατά την περίοδο της Οθωμανικής Αυτοκρατορίας, ανήκε διοικητικά στον Καζά του Ντεμίρ Ισάρ του Σαντζακίου των Σερρών του Βιλαετίου της Θεσσαλονίκης.

Στη δημογραφική μελέτη «Εθνογραφία των Βιλαετίων Αδριανούπολης, Μοναστηρίου και Θεσσαλονίκης» που εκδόθηκε το 1878 στην Κωνσταντινούπολη, εκτιμάται ότι το 1873 ήταν τσιφλίκι που αποτελούνταν από 24 σπίτια και 70 κατοίκους. Σύμφωνα με εθνογραφικά στοιχεία για το σαντζάκι των Σερρών, από δύο Σλάβους μελετητές του 19ου αιώνα, το 1878 υπήρχαν 34 κάτοικοι. Ο οικισμός αναφέρεται στις οδοιπορικές σημειώσεις του Νικολάου Σχινά, ο οποίος στα μέσα της δεκαετίας του 1880 περιόδευσε ολόκληρη σχεδόν την επικράτεια της Μακεδονίας. Σε πορεία του από τη Σέρρες προς τη Δοϊράνη, περιέγραψε το Τσαφερλί ως ένα χωριό με «23 χριστιανικές οικογένειες και 11 αθίγγανων». Το έτος 1891, ο Γκεόργκι Στρέζοφ έγραψε σχετικά:Τζαφερλή, στους πρόποδες του Μπέλλες, ανατολικά από τα Πορόια. Είναι τσιφλίκι του Χατζή Λάζου της Θεσσαλονίκης. Εκτός από τη γεωργία, οι κάτοικοι του χωριού ασχολούνται και με την ξυλουργική. 60 σπίτια.Η στατιστική μελέτη του Βούλγαρου γεωγράφου Βασίλ Κάντσωφ, «Μακεδονία, Εθνογραφία και Στατιστική», εκτιμά ότι το 1900 ο οικισμός είχε 150 κατοίκους, ενώ σύμφωνα με τη μελέτη «La Macédoine et sa Population Chrétienne» του Βούλγαρου Ντίμιταρ Μπρανκόφ, το 1904 ζούσαν εκεί 120 κάτοικοι. Σε υπολογισμούς που εξέδωσε το έτος 1919 η Επιτελική Υπηρεσία του Ελληνικού Στρατού, προ του 1912 αναφέρονται 40 εξαρχικοί κάτοικοι.

 Σύγχρονη ιστορία 
Με το τέλος των Βαλκανικών Πολέμων, ο οικισμός περιήλθε στην ελληνική επικράτεια και κατά την ελληνική απογραφή του 1913 είχε πληθυσμό 44 κατοίκων. Σύμφωνα με τους υπολογισμούς της Επιτελικής Υπηρεσίας του Ελληνικού Στρατού, τον Αύγουστο του 1915 ο οικισμός ήταν ακατοίκητος. Σε βρετανικό χάρτη χαρακωμάτων του 1918, ο οποίος βασίστηκε σε αεροφωτογραφίες, στο Τζαφερλή αποτυπώθηκαν 17 ερείπια κτιρίων. Ο εγκαταλελειμμένος οικισμός προσαρτήθηκε το 1920 στην κοινότητα Άνω Ποροΐων, μαζί με τα χωριά Θεοδωρίτσι, Λιπόσι (Φιλύρα) και Μαντρατζίκ (Μανδράκι). Καταργήθηκε και τυπικά το 1927 με την απόφαση 22700/1927 του Υπουργείου Εσωτερικών.

 Πληθυσμός 
ΑπογραφήΚάτοικοιΆνδρεςΓυναίκεςΣύνολο191324204419150001920505

 Παραπομπές 

Κατηγορία:Εγκαταλελειμμένα χωριά της περιφερειακής ενότητας Σερρών
Κατηγορία:Δήμος Σιντικής